48. schôdza NR SR - 5.deň - B. popoludní
Dátum: 2021-10-26
Poslanec: Saková, Denisa (-)
Druh vystúpenia: Vystúpenie v rozprave

119. Ďakujem veľmi pekne za slovo. Vážení kolegovia, poslanci z koalície, opozície, vážená, vážení pán minister, z vlády tu už nemáme nikoho. Návrh na odvolanie ministra hospodárstva Slovenskej republiky pána Richarda Sulíka podpísali aj moji kolegovia zo strany HLAS - sociálna demokracia z dôvodu nespôsobilosti pána Sulíka ako ministra hospodárstva zastávať túto funkciu. Táto nespôsobilosť je zrejmá predovšetkým z posledného obdobia, keď podnikateľská sféra, slovenské domácnosti, slovenská samospráva ako mestá a obce čelia bezprecedentnému tlaku v podobe enormného zvýšenia cien energií. Čo Slovensko čaká - devastujúce zdražovanie tepla, plynu, elektriny a minister hospodárstva doposiaľ nepredstavil žiadne racionálne riešenia, ktoré sa od neho očakávajú a ktoré od neho očakáva či slovenský priemysel, samospráva a hlavne ľudia, ktorých sa dotkne zdražovanie nielen priamo prostredníctvom cien energií, ale najmä nepriamo zdražovaním a nárastom cien služieb a tovarov. No a poslednou kvapkou, ktorá ukázala, ako si pán minister predstavuje riešenie, je jeho tlačová konferencia zo dňa 11. októbra. Pán Sulík na tejto tlačovke rozprával najviac o trhu, o dopyte a ponuke a o tom, že ceny energie treba nechať na trhové sily. Žiadne iné riešenia, čo sa týka nárastu cien energií, neponúkol a dovolím si zacitovať, čo odkázal Slovensku: "Keď moje deti nechajú v izbe zažnuté svetlo, tak najprv to bude dvihnutý prst, potom to bude pár teplých slov a potom im tú žiarovku vymontujem, keď si nedajú povedať." Toto si dovolil povedať minister hospodárstva po tom, čo slovenský priemysel, ktorý je zastúpený prostredníctvom Klubu 500 a Slovenskou obchodnou a priemyselnou komorou, bije na poplach v súvislosti s extrémnym rastom cien elektriny a plynu. Na spoločnom brífingu vyzvali vládu, aby sa zaoberala touto situáciou a aby im podala pomocnú ruku a zabezpečila dodávky energií za primerané ceny na najbližšie obdobie, inak budú musieť viaceré fabriky a spoločnosti zavrieť. A prvou takouto obeťou riešení alebo neriešení trhových síl pána Sulíka sa už stala spoločnosť Duslo Šaľa, ktorá odstavila veľkú časť svojej výroby a ide momentálne na svoje technické minimum. Musíme povedať, že netýka sa to len spoločnosti Dusla Šaľa ako podnikateľského sektora, ale týka sa to najmä 2-tisíc zamestnancov, ktorí v tomto podniku robia a neviem, či im teraz máme odkázať, že skutočne si majú len odkrútiť žiarovky, šetriť a spoliehať sa na trhové sily. Vážení kolegovia, táto vláda nemá v rukách nič. Žiadne riešenia, čo sa týka nárastu cien energií, žiadne nápady, ako zmierniť ich dopady a dokonca sa odmieta pozrieť aj do zahraničia, ako túto situáciu riešia okolité krajiny. Česi uvažujú o energetických šekoch, Taliani vytvárajú kompenzačné balíky, Španielsko ide znižovať dane za elektrinu a slovenská vláda nekoná nič. Ústami ministra hospodárstva, to vyrieši trh. Áno, určite to nejako vyrieši, len máme obavu ako. Či infláciou, či vyššou nezamestnanosťou, či zvýšeným počtom krachom firiem, zdražovaním napriek slovenskou ekonomikou? A vláda a minister hospodárstva sa budú asi na toto prizerať. A, žiaľ, tu sa mi natíska jedna skúsenosť, ktorú už Slovensko s touto vládou má, je tu skúsenosť, ako Slovensko riešilo zlú situáciu po prvej a po druhej vlne COVID-u-19, kedy ostatné okolité štáty výrazne pomáhali svojim občanom a podnikateľskému sektoru zvládať následky či už po finančnej, alebo ekonomickej stránke. Každý členský štát ponúkol hneď niekoľko riešení a konkrétnu pomoc, aby pocítila ekonomika každého štátu všetky tieto veci hneď. U nás sme zažili mesiace nekonania sľubov, a tu si dovolím reagovať aj na pána ministra, ktorý pred chvíľou vo faktickej poznámke povedal, že riešili niekoľko desaťtisíc zmlúv ohľadne nájmov, že to preverovali. Ja len si dovolím pripomenúť, že táto vláda povedala, že odškodní slovenský priemysel alebo slovenský podnikateľský sektor v hodnote jednej miliardy eur mesačne. Ak sa dobre pamätám, v októbri alebo v novembri minulého roka stále to bola len jedna miliarda osemsto a to už malo byť šesť miliárd eur vliatych do slovenskej ekonomiky. No a druhé tvrdenie, s ktorým si nedovolím súhlasiť s pánom ministrom, je, že domácností sa zvýšenie cien energií nedotkne budúci rok. Áno, možno sa nedotkne v primárnom náraste cien energií, ale určite sa dotkne v sekundárom zvýšení či už cien tovarov a služieb, keďže tak, ako pán minister povedal, slovenský priemysel bude mať obrovský problém budúci rok. A to z viacerých spoločností vieme, že čo sa týka napríklad len cien elektrickej energie, sú veľmi radi, ak silová zložka, silová energia sa im zvýšila maximálne o sto percent. Sú veľmi radi. Takže áno, ja si myslím, že aj domácnosti budú mať problém budúci rok v podobe vyšších cien služieb a tovarov. A preto sme ako poslanci zo strany HLAS - sociálna demokracia navrhli aj dočasné zníženie DPH na elektrinu, plyn, teplo a teplú vodu na 5 %, toto zníženie by aspoň čiastočne kompenzovalo prudký nárast cien energií a zmiernilo by tak jeho dopady na priemysel a domácnosti. Vyzývame ministra hospodárstva a vyzývame celú vládu, aby začali urgentne konať a využívali všetky dostupné prostriedky na zníženie cien energií, ktoré majú vo svojich rukách. Ak urýchlene nezačnete konať, tak zasadíte vyslovene ďalšiu ranu Slovensku a môžete očakávať ešte väčší hnev ľudí, ktorý sa nemusí odraziť už len v tej stúpajúcej nedôvere 80 % spoločnosti voči vašej vláde, ale aj pri sociálnych výbuchoch a nespokojnosti naprieč celým Slovenskom, ktoré asi trhové sily v tomto prípade nevyriešia. Ďakujem veľmi pekne.